**LAITEHANKINNAN YLEISET SOPIMUSEHDOT**

* **ostajan näkökulmasta**

*Laitehankinnan yleiset sopimusehdot* -sopimuspohja on tehty selvästi ostajan näkökulmasta tavarakaupan tilanteeseen, jossa ostaja haluaa käyttää hankinnoissaan omia tiukkoja vakioehtojaan ja varsinainen toimitussopimus on erillinen lyhyehkö ja lähinnä hinnat ja toimitusmäärät yksilöivä dokumentti.

Sopimuspohjan kaikki kohdat tulee tarkistaa ja muuttaa vastaamaan käytännön tilannetta; on myös huomioitava, että yhden sopimuskohdan muuttaminen yleensä vaikuttaa myös sopimuksen muihin lausekkeisiin ja lisämuutokset ovat tällöin tarpeen.

**HUOM.! Tämä sopimuspohja ei sovellu käytettäväksi käytännön tilanteisiin ilman sopimusjuridisen asiantuntijan tarkistusta ja korjauksia.**

*DRAFT 0.1 - January \_\_, 20\_\_*

**LAITEHANKINNAN YLEISET SOPIMUSEHDOT**

**1. SOVELTAMINEN**

Näissä laitehankintaehdoissa “**Tilaaja**” tarkoittaa Bolag Oy:tä tai muuta Bolag-konserniin kuuluvaa yhtiötä tai yhteisöä ja ”**Toimittaja**” Toimitussopimuksessa mainittua toimittajaa.

”**Osapuolella**” tarkoitetaan Tilaajaa tai Toimittajaa ja”**Osapuolilla**” Tilaajaa ja Toimittajaa yhdessä.

”**Toimitussopimuksella**” tarkoitetaan Osapuolten välillä solmittua kirjallista tavaratoimitussopimusta ja/tai vahvistettua tilausta sisältäen mahdolliset liitteet sekä sovitut muutokset ja lisäykset.

”**Tavaralla**” tarkoitetaan Toimitussopimuksessa määriteltyä Toimittajan suoritusvelvollisuuden

sisältönä olevaa toimitusta.

Näitä laitehankintaehtoja sovelletaan, mikäli niitä ei Osapuolten välisellä kirjallisella sopimuksella muuteta.

Sopimusasiakirjojen pätevyysjärjestyksessä nämä hankintaehdot pätevät Toimitussopimuksen jälkeen ennen muita liitteitä, ellei Toimitussopimuksessa toisin määrätä.

**2. TARJOUS**

Toimittajan tarjouksen tulee olla tarjouspyynnön mukainen ja sitova.

**3. TILAUSVAHVISTUS**

Toimittajan on lähetettävä Tilaajalle kirjallinen tilausvahvistus kolmen (3) työpäivän kuluessa tilauksen vastaanottamisesta. Jos Toimittaja ei edellä mainitussa ajassa ilmoita, ettei se hyväksy tilausta, katsotaan Toimittajan hyväksyneen tilauksen. Tilausvahvistuksen tulee vahvistaa tilauksen ehdot sellaisinaan. Niistä poikkeavat, Toimittajan tilausvahvistukseen kirjoittamat, painamat tai liittämät lisäehdot ovat pätemättömät, ellei Tilaaja erikseen kirjallisesti ilmoita niitä hyväksyvänsä.

**4. HINNAT**

“**Hinnalla**” tarkoitetaan Toimitussopimuksessa määritettyä hintaa, jonka Tilaaja maksaa Toimittajalle Tavaran toimittamisesta. Hinta sisältää täyden korvauksen kaikista Toimitussopimuksen mukaisista Toimittajalle kuuluvista velvoitteista eikä Toimittajalla ole niiltä osin oikeutta lisäveloitukseen. Hintaa ei voi muuttaa ilman

molemminpuolista kirjallista sopimusta.

Hinta sisältää verot, tullit ja muut viranomaismaksut, pois lukien arvonlisävero, ellei tämä selvästi sisälly Toimitussopimuksen mukaiseen hintaan.

**5. TEKNINEN MATERIAALI**

Kaikkien tarjoukseen liittyvien luetteloissa ja kuvausdokumenteissa esille tuotuja suorituskykyä, teknisiä ja muita yksityiskohtia koskevien tietojen katsotaan olevan sitovia. Kumpikin Osapuoli vastaa antamiensa suunnitelmien, asiakirjojen, dokumenttien ja tietojen oikeellisuudesta ja täsmällisyydestä. Toimittaja kuitenkin sitoutuu

viipymättä tarkastamaan Tilaajan sille toimittamat suunnitelmat ja piirustukset asianmukaista huolellisuutta noudattaen sekä kirjallisesti ilmoittamaan tarkastuksen yhteydessä havaitsemistaan epäjohdonmukaisuuksista, virheistä ja puutteista. Mikäli Toimittaja ei ole näin menetellyt, hän menettää oikeutensa vedota seikkaan, jonka hän huolellisesti toimiessaan olisi havainnut.

**6. PATENTTI- JA MUUT TEOLLISOIKEUDET**

Toimittaja vastaa siitä, että Tavaroiden käyttäminen tai edelleen luovuttaminen ei aiheuta kolmannen osapuolen tekijänoikeuden, patentti-, tavaramerkki- tai mallioikeuden taikka muiden immateriaalioikeuksien loukkaamista. Toimittaja vastaa Tilaajalle ja loppuasiakkaalle kaikista mahdollisen loukkauksen aiheuttamista vahingoista, mukaan lukien loukkausta koskevaa väitettä vastaan puolustautumisesta ja asian selvittämisestä aiheutuvat kulut.

**7. SUUNNITTELUN JA VALMISTUKSEN VALVONTA**

Tilaajalla tai hänen valtuuttamallaan on oikeus tarkastaa Tavaran suunnittelua, valmistumista ja niiden edistymistä normaalina työaikana. Jos havaitaan, että Tavara on virheellinen tai ettei se muutoin ole Toimitussopimuksen

mukainen, on Toimittaja velvollinen välittömästi korjaamaan mahdolliset virheet omalla kustannuksellaan. Tilaajan ennen kaupantekoa tai ennen Tavaran toimittamista suorittamat tarkastukset ja valvonta tai piirustusten hyväksyminen

eivät vähennä Toimittajan velvollisuuksia ja vastuuta.

**8. TAVARAN PAKKAUS JA MERKITSEMINEN**

8.1 TAVARAN PAKKAUS

Tarjouksissa ja Toimitussopimuksessa mainittuihin hintoihin sisältyvät kustannukset sellaisista pakkauksista, jotka ovat tarpeen tavaran likaantumisen, vahingoittumisen tai huononemisen estämiseksi normaalin kuljetuksen, -käsittelyn

ja varastoinnin aikana. Pakkausmateriaalin suhteen on noudatettava Tilaajan ja loppuasiakkaan mahdollisia

tapauskohtaisesti erikseen antamia ohjeita.

8.2 TAVARAN MERKITSEMINEN

Kaikki toimitukseen sisältyvien pakkasten tulee olla selvästi merkittyjä toimitusosoitteella, tilausnumerolla ja työnumerolla. Lähetysluettelo on sijoitettava helposti löydettävään ja näkyvään paikkaan lähetyksessä.

8.3 OSATOIMITUSTEN JAKAMINEN

Toimittaja ei saa ilman Tilaajan kirjallista suostumusta jakaa yksittäistä osatoimitusta eri osatoimituksiin

**9. TOIMITUSAIKA**

Elleivät Osapuolet ole sopineet Tavaran täsmällisestä toimituspäivästä vaan ainoastaan ajanjaksosta, jonka kuluessa toimitus tapahtuu, katsotaan toimitusajan alkavan Toimitussopimuksen voimaantulohetkestä. Toimituspäivällä tarkoitetaan päivämäärää, jolloin Tavata saapuu toimitusosoitteeseen. Toimitussopimuksen voimaantulohetken jälkeen Toimittajan on ryhdyttävä kaikkiin tarpeellisiin toimenpiteisiin toimituksen suunnittelemiseksi ja valmistamiseksi.

Tilaajalla ei ole velvollisuutta vastaanottaa sovitusta poikkeavaa Tavaraa. Milloin on ilmeistä, että toimitus on vaarassa kokonaan tai osittain viivästyä, on Toimittaja velvollinen viipymättä ilmoittamaan siitä kirjallisesti Tilaajalle, ilmoittaen

samalla viivästyksen syyn ja arvioidun uuden toimituspäivän. Toimittajan on välittömästi ryhdyttävä omalla kustannuksellaan kaikkiin mahdollisiin toimenpiteisiin, mukaan lukien yli- ja vuorotyö, viivästyksen välttämiseksi tai poistamiseksi sekä viivästyksen haittojen poistamiseksi. Jos Toimittaja laiminlyö edellä mainittuja toimenpiteitä, on Tilaajalla oikeus teettää tarvittavat toimenpiteet Toimittajan kustannuksella ja vastuulla edellyttäen, että Tilaaja menettelee huolellisesti ja on ilmoittanut asiasta Toimittajalle. Tämä kohta 9 ei rajoita Tilaajan oikeutta vaatia kohdan 10 mukaista viivästyssakkoa tai Toimitussopimuksen purkamista.

Tilaajalla on oikeus Toimitussopimuksen muuttamiseen kohtuullisen ajan sisällä ennen sovittua toimituspäivää. Mikäli tästä aiheutuu Toimittajalle ylimääräisiä kustannuksia, sovitaan niistä erikseen kirjallisesti Toimitussopimuksen muuttamisen yhteydessä. Toimittajalla ei ole oikeutta muuttaa tai muokata Toimitussopimusta ilman Tilaajan etukäteen antamaa kirjallista suostumusta. Jos Toimittajan velvoitteiden täyttäminen viivästyy Tilaajan vastuulla olevan syyn takia, jatketaan toimitusaikaa sillä ajalla, jolla syy on toimitusta todistettavasti viivästyttänyt.

**10. TOIMITUKSEN VIIVÄSTYMINEN**

Jos Toimitussopimuksessa olevan toimitusaikataulun mukainen ajankohta on ylitetty, on Tilaajalla oikeus viivästyssakkoon, jonka periminen ei kuitenkaan sulje pois oikeutta vahingonkorvaukseen ja/tai Toimitussopimuksen purkamiseen kohdan 23 mukaisesti. Viivästyssakon maksaminen ei myöskään vapauta Toimittajaa Tavaraa koskevasta toimitusvelvollisuudesta Viivästyssakko on 2 % kultakin sovitun toimitusajankohdan jälkeiseltä alkavalta viikolta koko sovitusta Hinnasta, kuitenkin korkeintaan 10 % koko sovitusta Hinnasta. Tilaajalla on oikeus vähentää viivästyssakot Toimittajalle suoritettavista maksuista.

Viivästyssakkoa laskettaessa asentamisessa, käyttöönotossa ja käytössä tarvittavien piirustusten ja kirjallisena annettavien tietojen myöhästyminen rinnastetaan toimituksen viivästymiseen. Myös virheellinen Tavara rinnastetaan viivästymiseen.

**11. FORCE MAJEURE**

Ylivoimaiseksi esteeksi katsotaan sellainen Toimitussopimuksen tekemisen jälkeen sattunut Osapuolista johtumaton, ennakolta arvaamaton seikka, jota Osapuolet eivät ole voineet ottaa huomioon Toimitussopimusta tehtäessä.

Tällaisia ovat lakko, sota, liikekannallepano, vallankumous, kapina, luonnonmullistus, tulipalo ja viranomaisen antama kielto, rajoitus tai määräys, mikäli sanottu seikka estää Toimitussopimukseen perustuvien velvoitteiden täyttämisen, eikä Osapuoli voi kohtuullisin kustannuksin välttää tai poistaa estettä. Ylivoimainen este siirtää molempien Osapuolten velvoitteiden täyttämisen korkeintaan niin pitkäksi ajaksi kuin este on olemassa. Alitoimittajan toimituksen virhe tai viivästyminen ei vapauta Toimittajaa vastuusta, milloin alitoimittajan virhe tai viivästys on johtunut muusta syystä kuin ylivoimaisesta esteestä.

Ylivoimaisen esteen alkamisesta ja päättymisestä on välittömästi ilmoitettava kirjallisesti toiselle Osapuolelle. Ilmoituksen laiminlyönyt Osapuoli vastaa laiminlyönnistä johtuvasta vahingosta. Osapuoli, joka on vedonnut ylivoimaiseen esteeseen, on velvollinen tarvittaessa osoittamaan sen vaikutuksen Toimitussopimuksen täyttämiseen.

Toimitussopimuksen purkamiseen ylivoimaisen esteen sattuessa noudatetaan, mitä kohdassa 23 on määrätty.

**12. TOIMITUSEHTO JA OMISTUSOIKEUDEN SIIRTYMINEN**

Toimitusehtona käytetään \_\_\_\_\_\_\_\_\_\_\_\_\_\_ Incoterms 20\_\_.

Omistusoikeus Tavaraan siirtyy Toimittajalta Tilaajalle \_\_\_\_\_\_\_\_\_\_\_\_\_\_\_\_\_\_.

**13. MAKSUEHTO**

Maksuaika lasketaan alkavaksi Tavaran toimituspäivästä tai milloin laskun päiväys on myöhäisempi, laskun päiväyksestä. Laskujen maksuaika on 30 päivää asianmukaisen laskun saapumisesta laskutusosoitteeseen edellyttäen, että Tilaaja on vastaanottanut ja hyväksynyt Tavaran ja toimitukseen sisältyvät asiakirjat kokonaisuudessaan. Jos Tilaaja on tehnyt reklamaation tai muun vaatimuksen, on Tilaajalla oikeus pidättää vähintään vaatimuksensa tai reklamaation alainen osa Hintaa, kunnes asia on selvitetty. Tällaisessa tapauksessa Toimittajalla ei ole oikeutta veloittaa viivästyskorkoa maksun lykkäämisen ajalta. Tilaaja maksaa viivästyneille maksuille viivästysajalta kulloinkin voimassaolevan korkolain mukaista viivästyskorkoa, kuitenkin enintään kymmenen prosenttia vuodessa.

Kaikissa Tilaajalle suunnatuissa laskuissa on ilmettävä Tilaajan antama tilausnumero. Tilaajalle lähetettyjen laskujen tulee tämän niin pyytäessä olla verkkolaskuja.

**14. TAVARAN LAATU**

Tavaran tulee kaikin puolin olla Toimitussopimuksen mukainen. Sen lisäksi, mitä Toimitussopimuksessa on nimenomaan sovittu, tulee Tavaran olla Tilaajan käyttötarkoitukseen sopivaa, virheetöntä, käyttämätöntä ja laadultaan moitteetonta sekä teknisiltä ominaisuuksiltaan uusinta mallia. Toimitettavan Tavaran tulee vastata Tilaajan hyväksymää näytettä, koe-erää tai teknistä erittelyä. Mikäli Tavaralta edellytetään CE-merkintää, tulee kyseessä oleva Tavara toimittaa CE-merkittynä.

Tavaran tulee täyttää ne vaatimukset, jotka Suomessa tai muussa kohdemaassa voimassa olevat oikeussäännökset määräävät tai viranomaiset asettavat. Tavaralle tulee olla hankittuna kohdemaassa tarvittavat hyväksynnät ja viranomaisluvat Tilaajalla on oikeus hylätä Tavara, joka ei täytä Toimitussopimuksen mukaisia ehtoja. Tällöin Tilaajalla on harkintansa mukaan oikeus (i) vaatia uutta suoritusta (ii) vaatia Tavaran korjaamista (iii) vaatia Toimitussopimuksen purkamista kohdan 23 edellytysten mukaisesti ja (iv) mikäli Toimittajan velvoitteiden täyttäminen

viivästyy, vaatia kohdan 10 mukaista viivästyssakkoa, tai (v) hyväksyä puutteellinen tai virheellinen Tavara ja vaatia hinnan alennusta tai vahingonkorvausta. Toimittaja vastaa kaikista virheellisestä Tavarasta aiheutuvista kuluista,

kuten korjaus-, muutos- ja asennustöistä sekä rahtikuluista. Mikäli Toimittaja ennen Tavaran toimitusta on tehnyt Tavaraa koskevia parannuksia tai päivityksiä, niistä tulee viivytyksettä ilmoittaa Tilaajalle. Tilaajalle on varattava mahdollisuus vaihtaa Tavara parannettuun tai päivitettyyn versioon, mikäli tämä ei aiheuta toimitusajan kohtuutonta pidentymistä tai kohtuuttomia lisäkustannuksia. Mikäli Tavaran toimituksen jälkeen on tehty Tavaraan tai Tavaran kanssa käytettävien hyödykkeiden käyttö- tai muuhun turvallisuuteen vaikuttavia parannuksia tai päivityksiä, Toimittajan tulee viivytyksettä ilmoittaa näistä Tilaajalle.

**15. TAKUU**

Takuuaika on, ellei toisin ole sovittu, 12 kuukautta Tilaajan hyväksymästä vastaanotosta. Takuun perusteella vaihdetulle Tavaralle tai sen korjatulle tai uusitulle osalle alkaa uusi alkuperäisen pituinen takuuaika asennuksen ja korjauksen jälkeen. Muilta osin Tavaran takuuaika pitenee sillä aikamäärällä, jona sitä ei sanotun virheen vuoksi ole voitu käyttää. Toimittaja ei vastaa virheistä, jotka johtuvat Tilaajan toteuttamasta virheellisestä tai puutteellisesta huollosta, Tilaaja suorittamasta tai kolmannella teettämästä, väärin tehdystä asennuksesta tai korjauksesta taikka Tavaran normaalista kulumisesta edellyttäen, etteivät virheet johdu Toimittajan vastuulla olevasta

seikasta.

Toimittajan tulee takuuaikana vaihtaa uuteen tai korjata virheellinen Tavara Tilaajan ilmoittamana ajankohtana. Toimittaja vastaa kaikista virheellisestä Tavarasta aiheutuvista kuluista, kuten korjaus-, muutos- ja asennustöistä sekä rahtikuluista. Jos takuuaikainen virhe johtuu seikasta, jonka perusteella on syytä olettaa, että virhe tulee esiintymään muissakin Tavaroissa (esimerkiksi suunnitteluvirhe), Toimittaja on velvollinen korjaamaan omalla kustannuksellaan tämän virheen Tilaajan ilmoittamana ajankohtana kaikista toimitetuista ja toimitettavista Tavaroista takuuajasta riippumatta.

Jos Toimittaja osaksi tai kokonaan laiminlyö korjausvelvoitteensa tai ei tee korjauksia viivytyksettä, Tilaajalla on oikeus harkintansa mukaan joko (i) teettää tarpeelliset korjaukset tai uudet osat Toimittajan kustannuksella ja vastuulla

edellyttäen, että Tilaaja menettelee huolellisesti ja on ilmoittanut asiasta Toimittajalle (ii) vaatia kauppahinnan alentamista tai vahingonkorvausta (iii) vaatia Tavaran uutta toimitusta, jos tämä on olosuhteisiin nähden kohtuullista, tai (iv) purkaa Toimitussopimus kohdan 23 mukaisin edellytyksin.

**16. TAVAROIDEN SAATAVUUS JA VARAOSAT**

Toimittajan on ilmoitettava Tavaroiden tai järjestelmien valmistuksen lopettamisesta ja korvaavien Tavaroiden saatavuudesta ja yhteensopivuudesta. Toimittajan on vastattava Tavaroiden ja järjestelmien varaosien ja huoltopalvelujen saatavuudesta vähintään kahden vuoden ajalle valmistuksen lopettamisesta.

**17. TEKNISET ASIAKIRJAT**

Toimittajan tulee ilman erillistä korvausta luovuttaa Tilaajalle viimeistään Toimitussopimuksessa mainittuna päivänä erikseen sovittu määrä kaikkia niitä tietoja, asiakirjoja, piirustuksia, asennus- ja hoito-ohjeita sekä varaosaluetteloita, joita tarvitaan Tavaran asianmukaiseen ja turvalliseen kuljetukseen, varastointiin, asennukseen, käyttökuntoon saattamiseksi, käyttöön ottamiseksi, käynnissä pitämiseksi, käytöstä poistamiseksi ja hävittämiseksi. Tietojen ja asiakirjojen tulee tämän lisäksi kaikilta osin täyttää lain vaatimukset. Edellä mainittu aineisto tulee olla saatavissa myös sähköisessä muodossa.

**18. ALITOIMITTAJA**

Tilaajalla on oikeus saada tietoonsa Toimittajan käyttämät alitoimittajat. Toimittaja vastaa kaikkien alitoimittajiensa toimituksista ja takuista kuten omastaan. Mikäli Tilaaja vaatii alitoimittajan vaihtamista esimerkiksi puutteellisten laatujärjestelmien tai muiden perusteltujen syiden johdosta, Toimittaja sitoutuu viipymättä vaihtamaan alitoimittajan. Toimittajalla ei ole oikeutta esittää vaateita Tilaajalle tällaisen vaihtamisen johdosta.

**19. TUOTEVASTUU**

Toimittaja vastaa ja pitää Tilaajan vapaana kaikista vahingonkorvauksista, kustannuksista, sanktioista ja vaatimuksista, jotka johtuvat tai liittyvät Toimittajan toimittamiin Tavaroihin tai palveluihin, Toimittajan sopimusrikkomukseen tai

näistä johtuviin vahinkoihin. Toimittajan on ilmoitettava Tilaajalle niistä erityisistä riskeistä, joiden hän tietää

liittyvän Tavaroiden ominaisuuksiin ja niiden tulevaan käyttöön sekä tiedotettava Tilaajalle välittömästi, mikäli Toimittajaan kohdistetaan vaateita tuotevastuun perusteella.

**20. SOVELTUVA LAKI JA ERIMIELISYYKSIEN RATKAISEMINEN**

Toimitussopimukseen sovelletaan ja sitä tulkitaan Suomen lakien mukaisesti lukuun ottamatta lainvalintasäännöksiä. YK:n yleissopimusta kansainvälistä tavaran kauppaa koskevista sopimuksista (CISG) ei sovelleta.

Kaikki Toimitussopimuksesta aiheutuvat tai siihen liittyvät riidat, joita Osapuolet eivät pysty keskenään sopimaan lukuun ottamatta riidattomien saatavien perintää, ratkaistaan välimiesmenettelyssä Keskuskauppakamarin välityslautakunnan sääntöjen mukaisesti.

Välimiesmenettely toimitetaan Suomen kielellä ja välimiesmenettelyn paikkana on Helsinki, Suomi. Välimiesoikeuden antama tuomio on lopullinen ja se sitoo kumpaakin Osapuolta. Toimitussopimuksen täyttäminen jatkuu välimiesmenettelyn ajan Osapuolten välillä Toimitussopimuksen mukaisesti. Toimittajalla ei ole missään olosuhteissa oikeutta kuitata vaatimuksiaan tai pidättää velvoitteidensa suorittamista, elleivät Toimittajan vaatimukset Tilaajalle

ole nimenomaisesti ja kirjallisesti myönnettyjä tai lopullisesti ratkaistuja.

**21. SALASSAPITOVELVOLLISUUS**

Osapuolet sitoutuvat pitämään salassa kaikki Toimitussopimuksen toteutuksen yhteydessä toiselta Osapuolelta saadut tiedot. Tilaaja on oikeutettu kuitenkin luovuttamaan tietoja kolmannelle osapuolelle, milloin se on sopimusvelvoitteiden

täyttämiseksi tai laitteiston tuotannon, käytön tai huollon yhteydessä tarpeellista. Toimittaja ei saa julkaista Toimitussopimusta koskevia tietoja ilman Tilaajan kirjallista suostumusta. Tilaajan pyynnöstä Toimittajan tulee palauttaa Tilaajalle kaikki Tilaajan taholta Toimittajalle annettu dokumentaatio. Bolagin käyttäminen referenssinä tai mainos- tai muissa julkaisuissa on kielletty ilman Tilaajan erikseen kussakin tapauksessa antamaa kirjallista suostumusta.

**22. VASTUUVAKUUTUS**

Toimittajalla tulee olla toiminnan ja tuotevastuun kattava vakuutus toimituksensa tai alitoimittajiensa mahdollisesti aiheuttamien vahinkojen korvaamiseksi. Vakuutuksen tulee korvata vahingot vähintään 1 000 000 (miljoona) euroon

asti. Tarjoukseen on liitettävä kopio vakuutusdokumentista.

**23. TOIMITUSSOPIMUKSEN PURKAMINEN**

Tilaajalla on oikeus purkaa Toimitussopimus kokonaan tai osittain ilmoittamalla purkamisesta Toimittajalle, jos:

a) Tavaran tai sen osan toimitus on viivästynyt tai jos Tilaaja voi perustellusta syystä olettaa sen viivästyvän Toimittajan vastuulla olevasta syystä siten, että on syytä olettaa viivästymisen aiheuttavan Tilaajalle olennaista

haittaa. Olennaista haittaa katsotaan aiheutuvan ainakin silloin, kun toimitus viivästyy yli 30 päivää tai on varteenotettava riski siitä, että Tilaajan suoritus omalle asiakkaalleen viivästyy. Tilaajan oikeus purkaa

Toimitussopimus ei ole riippuvainen siitä, onko viivästyssakon enimmäismäärään oikeuttava määräaika tai muu mahdollinen määräaika umpeutunut;

b) jos Toimitussopimuksen täyttäminen ylivoimaisen esteen vuoksi on viivästynyt tai ilmeisesti viivästyy yli 45 päivää;

c) Tavarassa olevaa virhettä, vikaa tai puutetta ei ole korjattu Tilaajan asettamassa kohtuullisessa ajassa, tai mikäli aikaa ei ole asetettu viimeistään 30 päivän kuluessa Tilaajan ilmoituksesta, tai korjaaminen ei ole mahdollista ja jos virhe, vika tai puute on Tilaajalle olennainen;

d) Toimittaja, Toimittajan konserniin kuuluva tai Toimittajan alitoimittaja olennaisesti tai toistuvasti rikkoo lakia tai Tilaajan terveys-, turvallisuus-, ympäristö- tai eettisiä ohjeita taikka jos mainittujen tahojen teot tai laiminlyönnit

ovat omiaan aiheuttamaan Tilaajan maineelle olennaista vahinkoa;

e) jos Toimittaja on hakeutunut tai haettu konkurssiin, yrityssaneeraukseen, selvitystilaan, velkajärjestelyyn tai johonkin vastaavaan menettelyyn tai jos Toimittajan omistuspohja on olennaisesti muuttunut tai Toimittaja on muuten joutunut sellaiseen taloudelliseen tilaan, ettei Toimittajan voida katsoa kykenevän täyttämään sopimusvelvoitteitaan, eikä Toimittaja aseta velvoitteidensa täyttämisestä Tilaajan hyväksymää kohtuullista vakuutta Tilaajan edellyttämänä määräaikana; tai

f) Toimittaja on syyllistynyt muuhun olennaiseen sopimusrikkomukseen, jota ei ole korjattu Tilaajan asettamassa kohtuullisessa ajassa, tai mikäli aikarajaa ei ole asetettu, viimeistään 30 päivän kuluessa siitä, kun Tilaaja

ilmoitti sopimusrikkomuksesta Toimittajalle. Jos Toimitussopimus puretaan muusta kuin Tilaajasta johtuvasta syystä, Toimittajan on omalla kustannuksellaan ja vastuullaan noudettava takaisin toimittamansa Tavara. Jos Toimitussopimus puretaan muusta kuin ylivoimaisesta esteestä tai Tilaajasta johtuvasta syystä Toimittajan on korvattava Tilaajalle Toimitussopimuksen purkamisesta aiheutuneet kustannukset. Mikäli Tavaran käyttöä ei kuitenkaan kohtuullisin kustannuksin voi välittömästi lopettaa, Tilaajalla on oikeus käyttää Tavaraa omalla vastuullaan enintään kahden (2) kuukauden ajan Toimitussopimuksen purkamisilmoituksen lähettämisestä. Tilaajan on tällöin suoritettava käytöstä Toimittajalle yhteisesti sovittava tai kohtuullinen korvaus. Tässä kohdassa 24 mainitut Toimittajan velvoitteet tai Tilaajan oikeudet eivät rajoita Toimitussopimuksen mukaista Toimittajan vastuuta.

**24. MUUT MÄÄRÄYKSET**

Osapuolella ei ole oikeutta siirtää kolmannelle sopimuksenmukaisia velvoitteita tai oikeuksia ilman toisen Osapuolen suostumusta. Edellä mainitusta huolimatta Tilaajalla on oikeus siirtää Toimitussopimus Tilaajan konserniin kuuluvalle tai kolmannelle, jolle Toimitussopimukseen liittyvä liiketoiminta kokonaan tai osittain siirretään, ilmoittamalla tästä Toimittajalle, ja edellyttäen, että siirronsaaja on sitoutunut noudattamaan Toimitussopimusta. Tilaajan konserniin kuuluva saa vedota Tilaajan Toimitussopimuksen mukaisiin oikeuksiin sikäli kuin Tavara siirtyy tämän omistukseen tai tämä ryhtyy käyttämään Tavaraa.

Toimitussopimuksen muutokset ja lisäykset ovat päteviä vain, jos kummankin Osapuolen toimivaltaiset edustajat ovat ne kirjallisesti hyväksyneet.

Jos jotakin Toimitussopimuksen ehtoa pidetään pätemättömänä, tämä ei mitätöi muita Toimitussopimuksen ehtoja. Pätemätöntä ehtoa pidetään Osapuolten tahdon ilmaisuna ja kyseistä ehtoa on muutettava lain sallimissa puitteissa siten, että se vastaa Osapuolten tahtoa.

Osapuolen jättäessä vetoamatta Toimitussopimuksen rikkomiseen Osapuoli ei luovu oikeudestaan vedota myöhempään samaa tai toista ehtoa koskevaan rikkomukseen. Mikäli nimenomaisesti ei ole toisin sovittu, kaikki Toimitussopimuksen

mahdollistamat sopimusrikkomuksen seuraamukset ovat käytettävissä toisistaan riippumatta eikä turvautuminen yhteen seuraamuksen poissulje muita seuraamuksia.

Kaikki Toimitussopimukseen liittyvät ilmoitukset ja suostumukset tulee toimittaakirjallisina suomen kielellä kunkin Osapuolen erikseen ilmoittamalle yhteyshenkilölle Osapuolen ilmoittamia yhteystietoja käyttäen joko postitse, sähköpostilla tai muulla yhteisesti hyväksytyllä tavalla.